मदन भण्डारी स्पोर्टस् क्लबलाई उपाधि
मदन भण्डारी स्पोर्टस् एकेडेमी काठमाडौले प्रथम मदन भण्डारी कप राष्ट्रिय सेभेन ए साइड भेट्रान फुटबल प्रतियोगिताको उपाधि जितेको छ ।
हेटाैंडा — मदन भण्डारी स्पोर्टस् एकेडेमी काठमाडौले प्रथम मदन भण्डारी कप राष्ट्रिय सेभेन ए साइड भेट्रान फुटबल प्रतियोगिताको उपाधि जितेको छ ।शनिबार हेटौंडामा भएको फाइनल खेलमा चितवन भेट्रानलाई टाइब्रेकरमा ३–१ गोल अन्तरले पराजित गर्दै मदन भण्डारी स्पोर्टस् एकेडेमी च्याम्पियन भएको हो । निर्धारित समय २–२ गोलको बराबरीमा टुंगिएसंंगै खेलको नतिजाका लागि टाइब्रेकरको सहारा लिएको थियो ।एकेडेमीले २–० को अग्रता जोगाउन नसक्दा खेल टाइब्रेकरमा धकेलिएको थियो । एकेडेमीको तर्फबाट निर्धारित समयमा राकेश श्रेष्ठ र कृष्ण मालाकारले गोल गरेका थिए । चितवनको तर्फबाट दीपक कार्की र रविन्द्र श्रेष्ठले निर्धारित समयमा गोल गरेका थिए ।टाइब्रेकरमा विजयी टोलीको तर्फबाट निमा लामा, विजय श्रेष्ठ र कृष्ण मालाकारले गोल गरेका थिए । पराजित टोलीको तर्फबाट एकमात्र गोल टाइब्रेकरमा यम गुरुङले गरेका थिए । चितवनका दिपक कार्कीको प्रहार एकेडेमीका गोलरक्षकले राकेका थिए । फाइनल अफ दी म्याच चितवनका दीपक कार्की घोषित भए । उनले नगद तीनहजार पाए ।एकेडेमीका निमा लामा प्रतियोगिताको सर्वोत्कृष्ट खेलाडी घोषित भए । उनले १५ हजार रुपंैया प्राप्त गरे । विजेता मदन भण्डारी स्पोर्टस् एकेडेमीले ५० हजारसहित सिल्ड, मेडल र प्रमाण पत्र पायो । उपविजेताले २५ हजारसहित ट्रफि, मेडल तथा प्रमाणपत्र पाएको छ । विजयी खेलाडीलाई ३ नम्बर प्रदेशका मुख्यमन्त्री डोरमणि पौडेल, पूर्वखेलकुद मन्त्री पुरुषोत्तम पौडेल, आयोजक एकेडेमी मकवानपुर अध्यक्ष निरजसिंह ठकुरीसहितले नगद पुरस्कार, ट्रफी तथा प्रमाणपत्र प्रदान गरेका हुन् । १३ गतेबाट सुरु भएको प्रतियोगितामा १२ टिमको सहभागिता रहेको थियो । 